CELEX: 32021R0957
Language: et
Date: 2021-05-31 00:00:00
Title: Komisjoni rakendusmäärus (EL) 2021/957, 31. mai 2021, teatavate kaupade klassifitseerimise kohta kombineeritud nomenklatuuris

15.6.2021   
               
               
                  ET
               
               
                  Euroopa Liidu Teataja
               
               
                  L 211/48
               
            
         KOMISJONI RAKENDUSMÄÄRUS (EL) 2021/957,
         31. mai 2021,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:
         
                     (1)
                  
                  
                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
                  
               
                     (2)
                  
                  
                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
                  
               
                     (3)
                  
                  
                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
                  
               
                     (4)
                  
                  
                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks perioodiks tuleks kehtestada kolm kuud.
                  
               
                     (5)
                  
                  
                     Käesoleva määrusega ettenähtud meetmed on kooskõlas tolliseadustiku komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
         
         
            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Käesolev määrus on tervikuna siduv ja vahetult kohaldatav kõikides liikmesriikides.
         
         
            Brüssel, 31. mai 2021
            
               
                  Komisjoni nimel
               
               
                  presidendi eest
               
               
                  maksunduse ja tolliliidu peadirektoraadi
               
               
                  peadirektor
               
               Gerassimos THOMAS
            
         
         
            (1)  ELT L 269, 10.10.2013, lk 1.
         
            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
      
         
            LISA
            
                        Kauba kirjeldus
                     
                     
                        Klassifikatsioon (CN-kood)
                     
                     
                        Põhjendused
                     
                  
                        (1)
                     
                     
                        (2)
                     
                     
                        (3)
                     
                  
                        Ovaalse kujuga toode pikkusega umbes 180 cm ja laiusega kõige laiemas kohas 95 cm. Toode koosneb lõdvalt heegeldatud võrgulaadse struktuuriga riidest, mis on kinnitatud täispuhutavast plasttorust karkassi külge. Toru ühele küljele on kinnitatud täispuhutav plastpadi. Toru ja padi on täielikult kaetud sünteesfilamentlõngast riidega.
                        Toote välispind on täielikult tekstiilmaterjalidest, mida on mahult rohkem kui plasti. Võrgulaadne struktuur, millel kasutaja lamab, on üksnes tekstiilmaterjalist. Plast siiski domineerib kaalult ja väärtuselt tekstiilmaterjalide üle.
                        Toode on samalaadselt õhkmadratsile konstrueeritud veepinnal püsimiseks.
                        Vt fotot  (*1)
                        
                     
                     
                        6306 90 00 
                     
                     
                        Klassifikatsioon määratakse kindlaks kombineeritud nomenklatuuri klassifitseerimise üldreegliga 1, üldreegli 3 punktiga b ja üldreegliga 6, kombineeritud nomenklatuuri XI jaotise märkuse 7 punktiga f ning CN-koodide 6306  ja 6306 90 00  sõnastusega.
                        Toode on erinevatest materjalidest (riie ja plast) koosnev liittoode kombineeritud nomenklatuuri klassifitseerimise üldreegli 3 punkti b tähenduses.
                        Toodet ei või klassifitseerida CN-koodi 3926 90 97  alla kui muu plastist toode, kuna toote välispind on valmistatud üksnes tekstiilmaterjalist ja seetõttu on tootel tekstiiltoote objektiivsed omadused, kui seda vaadata, puudutada või sellel lamada. Kuigi plastil on toote ujuvvahendina kasutamisel tähtis roll, on võrgulaadne riie toote keskel oluline selleks, et inimene saaks vahendil lamada, kui see veepinnal hõljub. Seega annavad tekstiilmaterjalid kokku (välispinna materjal, heegeldatud võrgulaadne riie) tootele selle põhiomadused klassifitseerimise üldreegli 3 punkti b tähenduses.
                        Arvestades toote objektiivseid omadusi (kavandatud erinevatesse kohtadesse kaasa võtmiseks ja seal ajutiselt kasutamiseks, kerge, hõlpsasti transporditav ja kohale paigutatav, sarnasus õhkmadratsiga), on see matkatarve. Vt ka kombineeritud nomenklatuuri selgitav märkus, rubriik 6306 90 00 , ja harmoneeritud süsteemi selgitavad märkused, rubriik 6306 , esimene lõik, punkt 5.
                        Seepärast tuleb toode klassifitseerida CN-koodi 6306 90 00  alla kui matkatarve.
                     
                  
               
            
               (*1)  (*) Foto on üksnes illustreeriv.